FI Euroopan unionin virallinen lehti CE 84/496

(2004/C 84 E/0574)

KIRJALLINEN KYSYMYS E-2681/03

esittäjä(t): Robert Goebbels (PSE) komissiolle

(10. syyskuuta 2003)

Aihe: Luxemburgilaisten keskiasteen tutkintotodistusten hyväksyminen Belgiassa

Luxemburgin hallituksen Internet-sivuilla ilmoitetaan, että Euroopan komission pyynnöstä Belgian ranskankielinen yhteisö vaatii lukuvuodesta 2003/2004 alkaen keskiasteen tutkinnon, keskiasteen teknisen tutkinnon tai teknikon tutkinnon Luxemburgissa suorittaneita opiskelijoita hyväksyttämään tutkintotodistuksensa Belgian viranomaisilla voidakseen kirjoittautua belgialaisiin yliopistoihin ja korkeakouluihin.

Vaikka luxemburgilaiset opiskelijat eivät aiemmin ole joutuneet läpikäymään kyseistä hallinnollista menettelyä, lukuvuonna 2003/2004 ensimmäistä kertaa belgialaisiin yliopistoihin kirjoille pyrkivät — ja hakemuksen lähettäneet — opiskelijat eivät ole vieläkään saaneet Belgian ranskankieliseltä yhteisöltä hyväksyntää keskiasteen tutkintotodistuksilleen. Näin ollen he eivät ehkä voi kirjoittautua belgialaisiin yliopistoihin tai korkeakouluihin alkavaksi lukuvuodeksi. Osa kyseessä olevista opiskelijoista on kuitenkin jo panostanut rahallisesti yliopisto-opintojensa valmisteluun (asunto, vuokratakuut jne.).

Voiko komissio ilmoittaa, miten asian laita tarkalleen on?

Aikooko komissio ottaa yhteyttä Belgian viranomaisiin, jotta kyseessä olevat luxemburgilaiset opiskelijat voisivat kirjoittautua yliopistoihin ja korkeakouluihin riittävän ajoissa?

Miksi luxemburgilaiset opiskelijat joutuvat nykyisin hyväksyttämään tutkintotodistuksensa, vaikka aiemmin heidät rinnastettiin belgialaisiin opiskelijoihin?

Viviane Redingin komission puolesta antama vastaus

(27.lokakuuta2003)

Komissio kiinnitti vuonna 1999 Belgian hallituksen huomion Belgian lainsäädännön ja ranskankielisen yhteisön hallinnollisen käytännön yhteensopivuuteen EY:n perustamissopimuksen ja erityisesti sen 12, 149 ja 150 artiklan kanssa saatuaan Belgian ja muiden jäsenvaltioiden kansalaisilta valituksia asiasta. Kyse oli keskiasteen tutkinnon toisessa jäsenvaltiossa suorittaneiden opiskelijoiden pääsystä korkeakouluopetukseen.

Rikkomismenettelyn aiheena oli se, että muiden jäsenvaltioiden kuin Belgian kansalaisten pääsy korkeakouluopetukseen Belgiassa oli tietyillä aloilla (lääketiede, farmakologia jne.) riippuvainen kypsyyskokeeksi kutsutun soveltuvuustestin läpäisemisestä. Tällaista testiä ei edellytetty opiskelijoilta, jotka olivat saaneet keskiasteen tutkintotodistuksen Belgiassa.

Komissio katsoo, että tämä ehto on EY:n perustamissopimuksen 12 artiklan sekä 149 ja 150 artiklan vastainen. Itse asiassa yhteisöjen tuomioistuin on 13. helmikuuta 1985 antamassaan tuomiossa (asia 293/83, Gravier) käsitellyt muiden jäsenvaltioiden kansalaisten yhdenvertaista kohtelua koulutukseen ja ammatilliseen koulutukseen pääsyssä. Tuomiossaan yhteisöjen tuomioistuin vahvistaa, että oikeus yhdenvertaiseen kohteluun käsittää välttämättä tehokkaan oikeusvaikutuksen menettämisen uhalla oikeuden olla joutumatta täyttämään edellytyksiä, joita ei sovelleta Belgiassa tutkintotodistuksensa saaneisiin opiskelijoihin, kun heidän tutkintotodistuksensa on katsottu vastaavan vähintään vastaavia belgialaisia opintoja. Tällainen edellytys on ylimääräisen ”kypsyyskokeen” edellyttäminen korkeakouluopetukseen pääsyn yhteydessä.

Koska Belgian viranomaiset eivät ryhtyneet asianmukaisiin toimiin tilanteen korjaamiseksi, komissio nosti EY:n perustamissopimuksen 226 artiklan mukaisen kanteen Belgiaa vastaan.

Vastineessaan Belgia ilmoitti, että rikkomisen lopettamiseksi ranskankielisen yhteisön lainsäädäntöön on tehty kaksi muutosta: 20. heinäkuuta 1971 annetun kuninkaallisen asetuksen (Arrêté royal) 1 artiklaa on muutettu ja luxemburgilaisiin tutkintotodistuksiin vuodesta 1999 sovellettu automaattisen vastaavuuden järjestelmä on kumottu.

Komissio katsoo, että vuoden 1971 asetukseen tehty muutos oli riittävä korjaamaan tilanteen.

Komissio katsoo kuitenkin, että Belgian olisi pitänyt pikemminkin tarkastella sitä, olisiko automaattisen vastaavuuden järjestelmää pitänyt soveltaa myös muiden jäsenvaltioiden kansalaisten keskiasteen tutkintotodistuksiin samalla tavalla kuin luxemburgilaisten tutkintotodistuksiin. Itse asiassa tähän asti luxemburgilaisten tutkintotodistuksiin sovelletun automaattisen vastaavuuden poistamisen myötä käytännössä otetaan jälleen käyttöön hallinnollinen edellytys, joka jo aiemmin oli katsottu tarpeettomaksi.

Komissiolle ei ole tullut valituksia muista jäsenvaltioista peräisin olevilta opiskelijoilta näiden keskiasteen tutkintotodistusten hyväksymisestä ranskankielisessä yhteisössä lukuvuonna 2003/2004 belgialaisiin yliopistoihin pyrkimisen yhteydessä. Komissio kehottaa arvoisaa parlamentin jäsentä toimittamaan komissiolle kaikki tätä asiaa koskevat hyödylliset tiedot.

Jos varsinaisten valitusten yhteydessä osoittautuisi, että luxemburgilaiset opiskelijat (tai muista jäsenvaltioista kotoisin olevat opiskelijat) joutuvat läpikäymään hallinnollisen menettelyn, jonka yksityiskohtaiset säännöt eivät kohtuudella vastaa vastaavuusmenettelyn tarpeita ja siten muodostavat esteen opiskelijoiden vapaalle liikkuvuudelle, komissio voi käynnistää EY:n perustamissopimuksen 226 artiklan nojalla uuden rikkomismenettelyn Belgiaa vastaan.